Ek assosieer Vadersdag met koffie en ontbyt in die bed en oulike selfgemaakte geskenkies deur die kinders. Die res van die dag is dan nou my beurt om bederf te word. Terwyl almal rondhol in “Supernice-mode” kan ek nie help om te reflekteer oor hierdie groot taak nie. Om pa te wees is nie iets waarvoor jy gekeur word of hoef te kwalifiseer nie (wat dalk jammer is). Ek het lekker geglimlag toe een van ons ouderlinge onlangs pa word. Hy vertel hoe hulle van die hospitaal af huis toe gaan met die nuwe kleinding en daar is niemand wat ’n permit of lisensie vra, hulle vat eenvoudig ’n kind en gaan daarmee huistoe… dit kan tog nie wees nie!